Adrianus episcopus s(eruus) s(eruorum) dei. Venerabilibus fratribus Lingonensi, Eduensi, Niuernensi, Altisiodorensi episcopis salutem et apostolicam benedictionem. Tantum iam malicia Niuernensis comitis, quod uestra fraternitas non ignorat, aduersus specialem sedis apostolice filiam Vizeliacensem ecclesiam excreuit, ut culpa nimia esse proculdubio uideatur si malicia eius maneat impunita. Preter illa siquidem mala, quae iam pridem ei et instigando burgenses ad persecutionem eius et diuersis aliis modis ausu temerario irrogauit, in uilla Vizeliaci nuper milites suos et homines inimicorum suorum constituit et dominium pro uoluntate sua in eadem uilla contra ius antecessorum suorum usurpat, burgenses etiam contra dilectum filium nostrum P(ontium) Vizeliacensem abbatem in sua conspiratione ac periurio fouere presumit. Sane felicis memoriae papa Eug(enius) antecessor noster, afflictionibus et angustiis illius aecclesiae affectione paterna compatiens et in maliciam antedicti comitis feruore debito inardescens, a corpore Christi, quod est aecclesia, diuini eum uerbi falce precidit et in terra ipsius diuina interdixit officia celebrari. Quoniam igitur idem comes ita datus est in reprobum sensum, ita oculos mentis ab intuitu aeternae damnationis auertit ut nec flagellatus etiam a sua potuerit malicia cohiberi, per presentia uobis scripta precipiendo mandamus, quatinus eum districtius moneatis quatinus custodes suos de uilla Vizeliaci remoueat, mala quae aecclesiae irrogauit emendet, cartam compositionis contra priuilegia predecessorum nostrum et aecclesiae libertatem elicitam antedicto abbati restituat et burgensibus contra eum in sua conspiratione nullum prebeat auxilium uel fauorem et iureiurando promittat se communiae ipsi nullas uires ulterius prebiturum. Si uero infra XXX-ta dies post commonitionem uestram quae predicta sunt adimplere contempserit, in personam eius excommunicationis, in terram uero interdicti sententiam renouetis et ab omnibus precipiatis firmiter obseruari. Data Sutrii xii Kal. Iunii.